Mandag morgen sto folk som sild i tønne på Bybanen i Bergen. Flere måtte stå igjen på holdeplassene, rett og slett fordi det ikke var mulig å komme seg inn dørene.

LES OGSÅ: – Folk står igjen på holdeplassene

Årsaken til de fulle vognene var redusert kapasitet på grunn av tekniske problemer med to vogner.

Stort press

I de fleste tilfeller skyldes fulle vogner og frakjøringer at det oppstår avvik, altså at det av en eller annen grunn mangler en eller flere vogner som skulle vært i trafikk.

– I rushtiden er belastningen så stor at én uteblitt avgang gir store konsekvenser for de reisende. Dette gir stort press på påfølgende vogn, og kan også føre til følgeforsinkelser fordi av- og påstigning tar lengre tid når det er svært mange om bord, opplyser Målfrid Vik Sønstabø, leder for avdeling trafikktilbud i Skyss.

Må presse seg inn

BA har snakket med flere passasjerer som har opplevd å bli kjørt ifra.

– Det er ofte så trangt at jeg må presse meg inn. Det hender også at jeg ikke klarer å med. Da må jeg gå for å komme med til Høgskolen, forteller Christoffer Williamsen (23).

Han pleier å gå på bybanestoppet på Wergeland.

Vognfører Mona kjører en av bybanevognene torsdag morgen. Via skjermene i førerhuset kan hun se hvor fullt det er i vognen.

– Jeg ser ofte at det er gulvplass på midten og ber folk trekke innover. Det kan virke som om folk vil stå nært dørene fordi de er redd for å ikke komme seg av, sier hun.

Skyss har siden august registrert 130 tilfeller der passasjerer har stått igjen på holdeplassen.

I samme periode i fjor var det 52 tilfeller.

Tallene er basert på egenrapportering fra vognførerne. Skyss understreker at det i perioden totalt er kjørt 28 000 turer.

– Hver frakjøring er én for mye, men avviket er lite sammenlignet med den totale produksjonen, påpeker Sønstabø.

Tirsdag denne uken var det trangt om plassen på Bybanen. Årsaken var at to vogner var ute av drift. Siden august har Bybanen kjørt fra passasjerer 130 ganger. Arkivfoto: Linda Nilsen

Utsatte holdeplasser

De mest utsatte holdeplassene når det gjelder å måtte stå igjen, er stoppene mellom Wergeland og Florida.

– Det hender at ikke vil klarer å komme oss på, forteller Frida Gjerde (15).

Hun og venninnen Hanne Oftedal (16) går på Langhaugen skole. De pleier å ta Bybanen hver dag til og fra skolen.

– Vi går på Nesttun i 08-tiden. Det er ikke alltid vi får plass. Da er det bare å vente på neste bane som ganske ofte er like full, sier Gjerde.

Utenom rush bruker Bybanen 31 minutter fra Lagunen til sentrum. I rushtiden viser snittberegninger fra Skyss at Bybanen bruker 32–33 minutter.

Både Skyss og Keolis erfarer at Bybanen stort sett holder tiden, men at det kan forekomme forsinkelser på enkeltavganger.

I perioden fra 1. august til 31. oktober er det loggført 40 forsinkelser på mer enn tre minutter i løpet av turen, og 38 forsinkelser på mer enn tre minutter fra startholdeplass.

Lengre vogner

Det nye sentralsystemet på Bybanen, skal gjøre det enklere for driftssentralen å tilpasse avgangene når det mangler en vogn på linjen, slik at det ikke blir for ujevn avstand mellom avgangene. Fra nyttår kommer det også flere bussavganger som kan avlaste Bybanen.

– Utover dette ser vi frem til å få ti meter lengre vogner i trafikk når Bybanens tredje byggetrinn åpner neste høst. Vi regner med at det vil gi vesentlig bedret kapasitet. Frem til da er det dessverre ikke mulig å utvide kapasiteten, ettersom alle tilgjengelige vogner er i trafikk i rush og det ikke er plass til flere vogner på depotet på Kronstad, opplyser Sønstabø.